Volodymyr Zelenskyy

**Volodîmîr Oleksandrovici Zelenski**, escrebiu a menú **Volodimir Zelenski** (en ucranianu: Володимир Олександрович Зеленський; 25 d'eneru de 1978) es un anteriol comedianti, escenarista, proutol de películas i políticu d'ogañu que, dendi'l 20 de mayu de 2019, ocupa la función de Presidenti n'eserficiu d'Ucrania. Es hundaol, diretul artísticu i líder de Studiia Kvartal-95, compañía de proución de pogramas de televisión i concertus.

Se presentó pa la función de presidenti d'Ucrania enas elecionis acabás el 21 d'abril de 2019. Ruchó ena primera güelta que tuvu lugal el 31 de marçu de 2019, sacandu aprossimámenti el 30% delos votus, lo que l'hizu passal pala participación nel segundu escrutiniu. Tres semanas más tardi, Volodîmîr Zelenski ruchó fulminámenti enas elecionis presidencialis frenti al su oponenti, Petro Poroșenko, sacandu cerca del 70% delos votus, d'esta manera volviéndu-si nel sestu presidenti d'Ucrania.

Ocupó oficialmenti'l cargu el 20 de mayu de 2019.

## Biografía

### Origin i educancia

Tuvu nacencia n'una familia de Judíus asquenazis. El su pai, Oleksandr Zelenski (n. 1947, en Krivoi Rog), es doutol engenieru, professol nuversitariu i lleva'l departamentu d'informática i software apricau nel Enstitutu d'Economía de Krivoi Rog. La su mairi, Rymma Zelenskaia (n. Osipova) es engeniera, ogañu jubilá. El su güelu, Semyon Ivanovych Zelenski luchó nel Ejército Colorau ena segunda guerra mundial, llegandu al grau de coronel. Ena su niñez, Volodimir vivió por quatru añus en Mongolia, en Erdenet, quandu'l su pai, professol de Cibernética, laburó ellí. Volodimir acabó la primera crassi en Erdenet, peru dendi la segunda crassi fue ala Escuela n. 95 de Krivoi Rog. Volodimir acabó'l liciu nel añu 1995. Ala edá de 16 añus passó'l test TOEFL (pal conocimientu del ingrés). Volodîmîr Zelenski estuyó derechu ena Nuversidá Nacional d'Economía de Kiev, se graduó en derechu nel añu 2000, peru no laburó cumu avogau.

### Ativiá profesional

Mentris estuyaba, enterpretó cumu amatol en espectáculus d'escuela. A metá delos añus 1990, se xuntó a un grupu de cabaret local que participó en competicionis baju KVN (populal enos países dela dantis competición de cabaret dela URSS). Luegu fue envitau al equipu de KVN „Zaporijia-Krivoi Rog-Transit”. Nel 1997 hundó l'equipu „95-îi kvartal” (u „Kvartal 95”, del russu „Barriu 95” -el nomi dun barriu de Krivoi Rog). Tomó'l papel de capitán del equipu, él fue tamién el autol dela mayoría delos esquemas presentaus. Enos añus 1998-2003, l'equipu participó ena liga superiol del KVN i, assimesmu, apaeció regulalmenti enos países post-soviéticus.

Volodîmîr Zelenski se volvió nel 2003 copropietariu dela compañía de proución Studiia Kvartal-95, que cooperó primeru cola televisión 1 + 1, endispués col canal de televisión Inter. Él fue el eniciandul, el diretul i'l presentadul del pogramas de televisión *Vecirniî kvartal*. Nel 2006 ruchó la primera edición del pogramas de baile *Tanți z zirkami*. Enos añus 2010-2012, fue proutol general del canal de televisión Inter.. Cumu atun, apaeció enas comedias románticas de luenga russa, cumu *Liubov v bolșom gorode* (2009), asina cumu otras dos películas desta seri de 2010 i 2014, las comedias románticas *Primeras 8 citas* (2012) i *8 nuevas citas* (2015). Tamién apaeció ena película *Rjevski contra Napoleón* (2012), una farsa estórica. Nel 2015, se volvió l'atun prencipal dela seri de televisión satírica *Servicial del puebru*, ondi fizo'l papel dun professol d'estoria, Vasil Holoborodko, qu'assumió la hunción de presidenti d'Ucrania.

### Ativiá política

Nel diziembri de 2017, el su compañerus pidiun el rustru oficial dun partíu políticu col mesmu nomi qu'el dela seri *Servicial del puebru*. Nel 2018, Volodîmîr Zelenski escomençó a apaecel enas elecionis presidencialis, osservandu un sostribu cada vezi mayol. El 31 de diziembri de 2018, anunció oficialmenti la su candidatura enas elecionis presidencialis pogramás pa marçu de 2019, endispués de lo qual rustrió la su candidatura.

El 31 de marçu de 2019 tuvu lugal la primera gurta delas elecionis presidencialis n'Ucrania. Inque le faltaba speriencia nel gobiernu, el atun se fizo col primel lugal, sacandu aprossimámenti el 30% delos votus, ábate'l dobli que los votus pol presidenti n'eserficiu Petro Poroșenko. Assin se calificó xuntu con Petro Poroșenko pala segunda gurta d'escrutiniu que tuvu lugal el 21 d'abril. El 19 d'abril de 2019 los candidatus se toparun nuna caraba electoral nel Estadiu Olímpicu de Kiev. La caraba electoral fue un runchu pa Zelenski. Ena segunda gurta delas elecionis presidencialis, el nobatu ena política Volodîmîr Zelenski fue votau pol 73,22% delos eletores (13,5 millonis de votus delos eletores), volviéndu-si assina nel nuevu presidenti d'Ucrania.

## Vida privá

Está casau dendi'l 2003 con Olena (n. Kiașko) qu'estuyó l'arquitetura ena nuversidá de Krivoi Rog, cola que tieni una ija Oleksandra (n. 2005) i un iju Kirilo (n. 2013). Los dos ijus fuerun bautizaus nel ritu ortodoxu.

## Filmografía escoyía

### Películas

### Pogramas i apaicionis de televisión

## Referencias


## Atihus p'ahuera

Kvartal 95